google/wiki40b huggingface dataset:
Tiësto

Biografi

Tiësto begynte sin karriere som DJ på skolefester og fortsatte så på sent 1980-tallet og tidlig 1990-tallet å spille på nederlandske klubber. Mot midten av 1990-tallet fikk han mer og mer spilletid på klubbene og rom til å utvikle stilen sin mot trance. I 1997 startet han sammen med Arny Bink plateselskapet Black Hole Recordings som senere signerte Cor Fijneman, Ton TB og Mark Norman. Mot slutten av 1990-tallet produserte han flere singler innen dance- og trancesjangerne. Mot slutten av 1990-tallet begynte karrieren å ta av med låter som «Sparkles» og «Lethal Industry» og da han spilte på det første ID&T Innercity-partyet.
På begynnelsen av 2000-tallet spilte han alene et seks-timers sett kalt Tiësto Solo. I 2003  spilte han for 25 000 mennesker i konserten Tiësto in Concert i Arnhem i Nederland. I 2004 holdt han tre konserter til av samme konsept, med til sammen 90 000 publikummere, både den ene konserten dette året og konserten fra forrige år ble utgitt på DVD. I 2004 opptrådte han på åpningsseremonien i OL i Athen.
Tiësto har blitt kåret til «No. 1. DJ in the World» («verdens fremste DJ») av DJ Magazine tre år på rad, i 2002, 2003 og 2004. I listen for 2007 ble han rangert som nummer to. Han har også blitt stemt frem som Nederlands 40. største innbygger gjennom tidene.
I tillegg til soloprosjekter har han samarbeidet med navn som Cor Fijneman, Mauro Picotto, Armin van Buuren og Ferry Corsten.
I september 2006 fikk han smerter i brystet, ble diagnostisert med en hjerte- og karsykdom og måtte avlyse en rekke konserter – blant annet i Norge. I oktober framførte han en spesialversjon av låten «Dance4Life» på et prisutdelingsshow i Nederland. Låten har samme navn som en organisasjon mot hiv/aids som Tiësto er internasjonal ambassadør for.
Fritte

Fritte, frett eller tamilder (Mustela putorius furo) regnes normalt som en underart av europeisk ilder og er et lite rovpattedyr i mårfamilien. Tamilderens systematiske tilhørighet er ikke endelig avklart. 
De fleste regner tamilder som en domestisert underart av vanlig (europeisk) ilder (Mustela putorius), men noen har også hevdet at den kan nedstamme fra steppeilder (Mustela eversmannii) eller at den kan være en stabil hybrid mellom steppeilder og vanlig ilder.
Fritten er helt eller nesten albinistisk etter mer enn 2000 år med selektiv utvelgelse. Den har historisk blitt brukt til kanin- og rottejakt. Den ble innført til New Zealand for å bekjempe kaninbestanden, og har der forvillet seg. Den forekommer også forvillet over store deler av Europa, der den villig formerer seg med vanlig ilder.
Plantasje

Historisk bakgrunn

Plantasjene kom i gang i kjølvannet av de store oppdagelser og erobringer i det 15. århundre utført av blant annet Christofer Columbus, Vasco da Gama, Hernán Cortés og Francisco Pizarro. Disse og andre oppdagerne innledet første fase i kolonialismen som var begrunnet med behovet for å åpne nye handelsruter. I virkeligheten ble denne fase i minst like stor grad preget av regulære erobrings- og plyndringstokter med edle metaller (primært gull og sølv) som hovedmål. I løpet av det 17. og 18. århundre slo mange europeere seg ned på territoriene som ble erobret i kolonialismens første fase, og det er disse nybyggerne (i første rekke representanter fra hjemlandets adelskap) som etablerer plantasjer for eksport til sine hjemland. Især i Latin-Amerika og Afrika sørger en voksende slavehandel for å gi en jevnt tilførsel av billig arbeidskraft. 
Produktene fra plantasjene gikk dels til direkte konsumpsjon (kolonialvarer) i hjemlandet eller til innsatsfaktorer i hjemlandets industri. Plantasjeproduktene er i første rekke krydder, bomull, gummi, sukker, en rekke frukter, kaffe, tobakk, kakao og te.    
Så godt som samtlige plantasjer i Afrika, Asia og Latin-Amerika var fram til 2. verdenskrig eid og kontrollert av europeiske innvandrere eller europeiske og nordamerikanske selskaper. De europeiske selskapene var i første rekke representert i Asia og Afrika, mens selskaper fra USA kontrollerte så godt som samtlige plantasjer i Latin-Amerika.
Acracantha

Utseende

Ganske store, spinkle, brunlige stankelbein. Antennene er trådformede og omtrent så lange som hodet.

Utbredelse

Slekten er utbredt i Australia.
BMD-3

BMD-3 (Boyevaya Mashina Desanta, (Russisk: "Боевая Машина Десанта", som betyr luftlande-kampvogn), er en russisk  stormpanservogn som ble utviklet i Sovjetunionen Denne stormpanservogna er lett i forhold størrelsen og er tiltenkt rollen som ildstøtte for luftlandestyrkene.

Bestykking

Hovudvåpenet er en 30 mm 2A42 maskinkanon med kapasitet til avfyring av ulike typer ammunisjon inkludert høgeksplosiv og panserbrytende granatar. Som panservern har vogna panservernmissiler av typen 9M113 Konkurs og AGS-17 for kamp mot infanteri og andre stormpanservogner.
Teudis

Teudis (død juni 548 i Sevilla) var vestgoternes konge i Hispania fra 531 til 548. Teudis er navnet som Isidor av Sevilla gav ham, hans virkelige navn var antagelig Teoderik.
Etter Amalariks død, den siste av balti-dynastiet, ble Teudis, en tidligere kommandant til Teoderik den store, valgt til konge. Han flyttet hovedstaden fra Narbonne til Barcelona.
Under hans styre ble den første lovskrivningen siden Eurik gjennomført. Den ble innført i november 546 med utallige romerske sitat.
I 541 konfronterte han frankerne under Klotar I og Childebert I som hadde trengt så langt inn i landet som Pamplona og Zaragoza som ble beleiret i 49 dager. Etter å ha lyktes i å forsvare dem, drev han frankerne ut av landet. Men han forsvarte ikke Ceuta i 542, da bysantinerne beleiret byen fra land og sjø.
I 548 ble han drept i sitt palass i Barcelona av en antatt sinnssyk person.
Storslettmyra naturreservat

Storslettmyra naturreservat ligger på østsiden av Famvatnet i Hattfjelldal kommune i Nordland. Naturreservatet har et areal på 1 100 dekar. Området er vernet for å bevare et våtmarksområde med tilhørende plante- og dyreliv, spesielt av hensyn til myrtypen og et område med et særdeles interessant fugleliv.
Naturreservatet grenser i sør til Favnvassdalen landskapsvernområde.
Miuccia Prada

Det store gjennombruddet

I 1985 kom Miuccias store gjennombrudd. Som nevnt tidligere, designet Prada det motsatte av alle andre. I slutten av 90-tallet satset motehus som Christian Dior og Chanel på  romantikk, farger og glitter. Miuccia derimot, gikk for minimalisme og renhet.
Hun designet en rekke vesker og reiseeffekter i kullsvart nylon, med et rent design og klare linjer. De hadde få detaljer, og en minimalistisk logo plassert i fronten. Det tok ikke lang tid før disse ble et ”must-have,” og Miuccias design ble en del av en ny epoke i moteverdenen.

På 2000-tallet og i dag

I etterkant har Miuccia beholdt minimalismen i sine kolleksjoner, men kombinerte den med en rekke særtrekk.  I år 2000 kombinerte hun monokrome farger med luftige fjær i sin kolleksjon, og populariteten gikk igjen gjennom taket. Senere har uniformjakker dominert hennes kolleksjoner, og hun har også rettet lyset mot parfymer. Igjen er Miuccia det stikk motsatte av alle andre motehus. Mens de fleste satser på friskt sterkt, lager Prada tunge, søte dufter med innslag av iris, mandarin og ambernoter. Dette er blitt svært populært blant både menn og kvinner. 
Sist Miucci lanserte en kolleksjon, var i vinter. Der kan en klart se hvorfor Miuccia betegnes som motens ”kjerringa mot strømmen.” Jakker med doble krager, bukser i hudfarge som gir et nakenpreg, var hovedpilarene i kolleksjonen. Knappene på herreskjortene var satt bak på ryggen, og minimalismen fortsatt beholdt. Denne kolleksjonen regnes som Miuccias beste eller verste, alt ettersom.
Pilatus PC-7 Turbo Trainer

PC-7 i kamp

Flytypen har skapt noe kontrovers internt i Sveits da flyet er utstyrt med seks festepunkter som kan brukes til å bære våpen, og på 80-tallet ble en debatt om PC-7 i det hele tatt skulle eksporteres utløst etter at flytypen ble brukt i kamphandlinger og interne konflikter i flere deler av verden.
Borgerkrigen i Guatemala er antageligvis den konflikten hvor flytypen har sett mest utstrakt bruk i kamphandlinger, og i Burma har PC-7 blitt brukt i kamphandlinger med flere geriljagrupper. I Surinam ble minst én PC-7 utstyrt med raketter og brukt av flyvåpenet i kamphandlinger mot geriljastyrker i 1986, og i Irak ble flytypen brukt i tokt mot sjiadominerte områder i sør.
I Bolivia ble seks PC-7 brukt under «Peace Eagle»-programmet mot narkotikatrafikken mellom 1992 og 1996 for å avskjære smuglerfly. I alt 337 avskjæringer ble gjennomført med disse flyene under denne perioden.
I Angola ble flytypen brukt av det sørafrikanske sikkerhetsfirmaet Executive Outcome i kamphandlinger mot UNITA i 1994. Flyene ble utstyrt med raketter, og to fly ble skutt ned under kamphandlingene.
Seiersten stadion

Seiersten stadion er et fotballstadion i Frogn kommune, ved nedkjøringen til Drøbak. Seiersten var kjent som en meget god gressbane, men ble opprustet med kunstgress, lys og undervarme høsten 2015. Banen er hjemmebanen til DFI – Drøbak/Frogn Idrettslag. Klubben innehar rekorden for antall opprykk i påfølgende sesonger, 3 på rad, hvor det 4. året endte med kvalifikasjonsspill for Tippeligaen.
Desember (album)

Desember er et musikkalbum utgitt av Benedicte Adrian i 2008.
Waikiki

Waikīkī er en bydel i Honolulu, sør på øya Oahu, en av Hawaii-øyene. Waikīkīstranden er en av verdens mest berømte strender.
Waikīkī strekker seg langs stillehavskysten og har en rekke velrenommerte hoteller. Bydelen er Hawai'i-turismens høyborg.  På Waikīkī Beach står en statue av den lokale sportsstjernen Duke Kahanamoku.
Jane Alexander

Tidlig liv

Alexander ble født som Jane Quigley i Boston, Massachusetts, og er datter av Ruth Elizabeth (født Pearson), en sykepleier, og Thomas B. Quigley, en ortopedisk kirurg. Hun ble uteksaminert fra Beaver Country Day School, en jenteskole i Chestnut Hill utenfor Boston, hvor hun oppdaget sin kjærlighet for skuespill.
Oppmuntret av sin far til å gå på college før hun tok fatt på sin skuespillerkarrière, deltok Alexander på Sarah Lawrence College i Bronx, New York, hvor hun konsentrerte seg om teater, men studerte også matematikk med et øye mot dataprogrammering, i tilfelle hun mislyktes som en skuespiller. Mens hun var på Sarah Lawrence, delte hun en leilighet med Hope Cooke, som senere skulle bli gemalinne av Sikkim. Alexander tilbrakte hennes yngre år som student ved University of Edinburgh i Skottland, hvor hun deltok i Edinburgh University Dramatic Society. Opplevelsen, sammen med tilsynelatende gode anmeldelser av hennes forestillinger, befestet sin vilje til å fortsette med film og teater.
Brandbu prestegård

Brandbu prestegård eller Nistua Råssum ligger cirka to kilometer fra Nes kirke, i en vestvendt ås nord for Røykenvik. Gården ble kjøpt inn i 1882 til bruk som embedsgård for residerende kapellan i Gran. 
Hovedbygningen er et laftebygg i to etasjer på en grunnmur av stein. Bygningen er fredet sammen med driftsbygning og stabbur. For øvrig omtaler bygdeboken for Hadeland (utgitt 1932) forpakterbolig, vognskur og størrhus samt hage og skogeiendom. Prestegården skal i sin tid ha hatt to husmannsplasser som er frasolgt.
Opplysningsvesenets fond solgte gården i 2003, og den ble lagt ut for salg igjen i 2016.
Sommerfeldt (slekt)

Slektsvåpen

Slektsmedlemmer har brukt noe forskjellige slektsvåpen. Det eldste kan beskrives heraldisk (blasoneres) slik: Skjoldet delt og øverst kløvd i grønt og gull; i 1. felt en stengel med blomster, alt gull, i 2. felt en venstrevendt svart slange om et blått sverd (for slekt Riis), i 3. felt en liggende gull løve med sølv due på hodet. Som hjelmtegn er det en gull løvehals med sølv due på hodet.
Signal to Noise (album)

Signal to Noise er et musikkalbum med White Willow, utgitt i 2006.
Jules Bianchi

Tidlig karriere

I 2007 gikk Bianchi over fra gokart til det franske Formel Renault 2,0-mesterskapet for SG Formula, og avsluttet sesongen som mester. Han ble deretter signert til å kjøre for Formel 3 Euroseries-teamet ART Grand Prix.
Bianchi fortsatte i F3 Euroseries i 2009, som den første av ARTs førere ved siden av nybegynnerne Valtteri Bottas, Esteban Gutiérrez og Adrien Tambay. med åtte seire sikret Bianchi tittelen med et løp igjen å kjøre, og sikret seg deretter en niende seier på Hockenheim.
Bianchi kjørte deretter for ART i GP2 og GP2 Asia, hvor han tok tredjeplassen sammenlagt i GP2 både i 2010 og 2011, samt andreplassen i GP2 Asia i 2011.
I 2012 gikk han over til Formel Renault 3,5-liter, hvor han tidligere hadde kjørt et enkelt løp i 2009. Han kjørte her for Tech 1 Racing, og fullførte sesongen på andreplass i mesterskapet.

Formel 1

Bianchi kom inn i Formel 1 i 2011 som testfører for Ferrari, og han hadde en lignende rolle for Force India den påfølgende sesongen. I 2013 fikk han et racesete hos Marussia, og kom på 15.-plass i sitt debutløp i Australia. Han endte sesongen på 19.-plass i mesterskapet, men tok ingen mesterskapspoeng. Hans beste resultat i debutsesongen var en trettendeplass i Malaysia. I oktober 2013 bekreftet teamet at han også skulle kjøre for dem også i 2014. I Monacos Grand Prix 2014 kom han på niendeplass og sikret dermed de første mesterskapspoengene for både seg selv og for Marussia.
Under Japans Grand Prix den 5. oktober 2014 var Bianchi involvert i en ulykke da han under kraftig regnvær mistet kontroll over bilen og kolliderte med en kran som var i ferd med å fjerne en Sauber som hadde kjørt ut tidligere. Bianchi pådro seg en diffus axonal skade og ble liggende i koma på sykehus, først i Japan og siden i Nice i Frankrike, hvor han 17. juli 2015 døde av skadene.
Dette var første gang siden Ayrton Sennas dødsfall i 1994 at en fører omkom som følge av skader pådratt under et Formel 1-løp.
Mimela

Utseende

Små til middelsstore (7-12 millimeter) skarabider med oval kroppsform, oversiden neppe hårete. Pronotum er nesten så bredt som dekkvingene. På farge er de vanligvis skinnende metallisk fargede, gjerne grønnlige.

Levevis

Larvene lever i jorda av røtter, mens de voksne insektene kan finnes gnagende på blader. Noen arter kan gjøre betydelig skade ved å beite ned løvverk. Disse billene flyr godt og er mest aktive om dagen.
Norgesmesterskapet i alpint 1988

Norgesmesterskapet i alpint 1988 var det norske mesterskapet i alpin skiidrett. Mesterskapet ble arrangert i Ål og på Voss.
Stavanger gamle turnhall

Stavanger gamle turnhall ble bygget i 1891 for Stavanger Turnforening, etter tegninger av arkitekt Hartvig Sverdrup Eckhoff. Turnhallen ble bygd i et område med flere av Stavangers viktige monumentalbygg, blant annet Stavanger museum, Rogaland Teater og Stavanger sykehus, også disse er tegnet av arkitekt Eckhoff.
Da Stavanger Turnforening fikk bygget en ny turnhall i 1980 ble den gamle turnhallen overtatt av Rogaland Teater og benyttet som bi-lokaler til teateret.
Rudyard Kipling

Familie

Kipling ble født i  Bombay, India. Hans far, John Lockwood Kipling, var lærer ved kunstskolen Jeejeebhoy School of Art. Han og moren, Alice MacDonald, skal visstnok ha møttes ved Rudyard Lake i Staffordshire, England, derav det litt spesielle mellomnavnet. Hans tante på morssiden var gift med maleren Edward Burne-Jones, og unge Kipling og hans søster tilbrakte mye tid hos dem i England fra de var seks til tolv år. Foreldrene forble i India. Kipling var også fetter av den britiske statsministeren Stanley Baldwin som satt i tre perioder i mellomkrigstiden.
Kipling giftet seg i 1892 med Carrie Balestier, datter av hans amerikanske venn og kollega Wolcott Balestier. Paret bosatte seg i USA og fikk tre barn, og bosatte seg etter hvert i Sussex i England. Den eldste datteren døde seks år gammel av lungebetennelse i 1899, og sønnen døde under Slaget ved Loos i 1914. Kipling døde i 1936 og etterlot seg en enke og en datter.

Forfatterskap

Kipling skrev for en stor del bøker for barn og unge. Bøkene øvde atskillig innflytelse: Speiderbevegelsen hadde nytte av Kim (førsteutgave 1901) og Jungelboka, hvis verden lå til grunn for «Ulvungene». If— ble grunnlov for Roverspeiderne. Diktet If—  finnes i norsk språkdrakt, gjendiktet av Andre Bjerke som Hvis.
Hans opplevelser på britisk kostskole ble til ungdomsromanen Stalky & Co, utgitt på dansk under tittelen Stilk & Co. I Norge kom boken ut i 1929 under tittelen Kork & Co., i Barbra Rings oversettelse. Modellen for hovedpersonen var den senere generalen Lionel Dunsterville. Den norske utgaven fra 1929 inneholder et forord skrevet av Dunsterville spesielt for den norske utgaven, datert «London, juni 1929».

Den norske litteraturkritikeren og forlagskonsulenten Eugenia Kielland holdt et radiokåseri om Kim som hun ga ut i bokform i 1950, i samlingen Evige venner. Klassisk litteratur i et nøtteskall. Hun innledet kåseriet med følgende introduksjon av Kipling:
«Overmåte populær i tiden på begge sider av århundreskiftet var forfatteren Rudyard Kipling, født i India av engelske foreldre, men oppdratt på kostskoler i England – det er derfra vi har den fornøyelige gutteboken Stalky & Co., som allverden kjenner.»
Kipling regnes for banebrytende i måten å bygge opp noveller på, og novellen Skipet som fant seg selv er et godt eksempel på hvordan han flettet gode historier sammen med moralske poenger.
Utover i 1900-tallet ble han beskyldt for å være talsmann for britisk imperialisme. Særlig diktet The White Man's Burden har blitt oppfattet som et symbol på europeisk rasisme og aspirasjoner om å dominere den tredje verden. Det har også blitt hevdet at hans verk preges av militarisme og fordommer, og han har på 1900-tallet vært en omstridt person i litteraturen, samtidig som han har vært anerkjent som en god skildrer av sin samtid og en god historieforteller, og hans fortellinger for barn regnes som store klassikere.
Lotto (Norge)

Lotto er et sjansespill som i Norge arrangeres av Norsk Tipping hver lørdag. Spillet ble lansert i Norge 19. april 1986 etter å ha vært det mest populære spillet i de fleste land i Europa gjennom mange år. Fra 1987 har Lotto-trekningen vært fast på NRK.
Spillet er et lotteri der deltagerne skal velge ut syv tall som de antar vil bli trukket ut som vinnertall av totalt 34 tall. I tillegg til de syv vinnertallene trekkes ett tilleggstall. Den første superlottotrekningen gikk på lufta 7. april 2012.
Da Lotto ble startet var rekkeprisen én krone. Den ble hevet til to kroner i 1990 og tre kroner i 1997, fire kroner i 2006 og fem kroner i 2015. I 2006 ble den første trekningen i «Millionsjansen» gjennomført. 17. februar 2007 innførte man også «Røver’n» i «Millionsjansen». Lotto har premierekorden i Norge – i uke 14 i 2001 vant et spillelag fra Stange i Hedmark 20 millioner kroner, da de var alene om å ha syv rette. I uke 19 i 2003 ble rekorden tangert, og denne gang var det en mann fra Enebakk som var alene om å vinne 20 millioner kroner. Sommeren 2006 ble denne rekorden igjen overgått med en premieutbetaling på 25 millioner kroner til en mann fra Mo i Rana.
Den teoretiske sjansen for å vinne er ca. 2 % (109 943:5 379 616), mens vinnersannsynligheten for førstepremien er 1:5 379 616. Hvis ingen har syv rette, overføres førstepremiepotten til neste ukes førstepremiepott; dette kalles «Gull-Lotto».
I Norge er LOTTO er registeret som et varemerke. Siden 2004 har det også vært lotterier, pengespillvirksomhet og spilltjenester tilbudt på nett.
Katastrofepsykiatri

Katastrofepsykiatri er et område innen psykiatrien som fokuserer på alvorlige psykiske reaksjoner på katastrofesituasjoner, som kan være eksempelvis krig, terrorhandlinger, naturkatastrofer, alvorlige ulykker eller voldshandlinger. Katastrofepsykiatri henger nært sammen med katastrofepsykologi. Forskjellen på de to områdene er dels at de har sine disiplinære røtter i henholdsvis det medisinske fagområdet psykiatri og i psykologien, og at katastrofepsykiatri strengt tatt har fokus på alvorlige eller «abnorme» psykiske lidelser, mens katastrofepsykologien favner alle former for psykiske reaksjoner. Avgrensningen mellom katastrofepsykiatri og katastrofepsykologi er vanskelig i praksis, og i dagligtale vil begrepet katastrofepsykiatri ofte også omfatte de psykologiske aspektene ved katastrofer. Katastrofepsykiatri har røtter i fagområdet militærpsykiatri som fokuserer mer spesifikt på krigshandlinger, på soldaters psykiske helse og på sivilbefolkningens reaksjoner på krig. Den norske militærpsykiateren Arne Sund regnes som grunnlegger av fagområdet katastrofepsykiatri og ble i 1978 utnevnt til leder for den første enheten innen dette fagområdet, Kontoret for katastrofepsykiatri ved Universitetet i Oslo og Forsvarets sanitet.
Råsen

Jakt og fiske

Her er det gode muligheter for å fange stor gjedde. Andre fiskeslag i vannet er abbor, brasme, lake, laue, mort, ørekyte og ørret. I tillegg er det kreps i Råsen.
Beverjakt og andejakt er populært på Råsen.

Badeplasser og båtliv

Råsen har flere badeplasser rundt sjøen. Den mest kjente og brukte er Smestadlandet, som ligger helt inntil riksvei 181. Smestadlandet er veldig langgrunt og barnevennlig.
Det finnes lite fritidsbåter på Råsen, men en del har mindre joller for jakt og fiske.
Mycerinopsis

Utseende

Middelsstore, avlange, mer eller mindre brune trebukker. Antennene er tynne og noe lengre enn kroppen. Pronotum er tønneformet uten tenner på sidene.

Utbredelse

Slekten er vidt utbredt i Øst- og Sørøst-Asia (nord til Japan) og Australia.
Amandaprisen 1994

Amandaprisen 1994 var utdelingen av Amandaprisen i 1994. Både filmer fra 1993 og 1994 var nominerte.

Vinnere

Vinnere:
ISSF-skyteøvelser

ISSF anerkjenner flere typer skyteøvelser. Noen av dem blir også brukt under Sommer-OL. De er delt inn i fire disipliner: rifle, pistol, hagle og viltmål.
Den største forskjellen mellom de forskjellig rifleøvelsene, er avstanden til blinken og de forskjellige skytterposisjonene som blir brukt i en helmatch (evt. halvmatch); liggende, knestående og stående. Hos de andre disiplinene er posisjonen alltid stående, mens forskjeller innebærer begrenset skytetid og ulike typer blink.
Solvang Kolonihager

Solvang kolonihager er det nyeste og største kolonihageanlegget i Oslo, anlagt på gården Vestre Sogn, fordelt på fem avdelinger med tilsammen 545 parseller. Vedtaket fra Oslo bystyre om opprettelsen er datert 27. august 1928.
De første 113 parsellene i avdeling 1 ble delt ut i juni 1929 blant annet til enkelte fra Hjemmets kolonihager etter utvidelsen av Bjølsenparken. Avdeling 2, 3 og 4 ble etablert året etter. Hver avdeling har sitt eget styre, men med et fellesstyre for saker av felles interesse.
Da Frogner Kolonihave la ned i 1954 leide Oslo kommune ut et nytt kolonihageområde som ble opptatt i Solvang kolonihager som avdeling 5 den 28. mai 1957.
Arkitekt Eyvind Strøm var hovedansvarlig for reguleringsplanen.
Konstituerende generalforsamling ble avholdt 29. august 1929 i Folkets Hus i Oslo, der blant annet navnet ble vedtatt. Andre forslag var: Kringsjå, Breidablikk, Solbakken og Øvre Sogn.
Solvang kolonihager er tilknyttet Norges kolonihageforbund.
Solvang kolonihager har et busstopp som heter "Solvang" som betjenes av buss 25 (Majorstuen - Lørenskog stasjon).
Sandrew Metronome

Sandrew Metronome er en skandinavisk filmdistributør. Det var eid av Anders Sandrew Foundation og den norske Schibsted-gruppen.
Sandrews ble etablert på 1920-tallet av Anders Sandrew (1885–1957). Kjeden opererte kun i Stockholm-området i starten, men på 1940-tallet ble den utbredt i hele Sverige.
Sandrew Metronome ble etablert 1990 av Sandrew og danske Metronome. 1996 ble Schibsted deleier og 2006 hovedeier av firmaet. Firmaet hadde flere kinoer rundt omkring i nordiske land. De har akkurat gitt opp kino-forretning, dette for å konsentrere seg på distribusjon.
Sandrew Metronome er for tiden den nordiske distributøren av filmer fra Warner Bros., som de har vært siden slutten av 1990-tallet. I det siste har firmaet etterspurt nordiske rettigheter for Focus Features.
Schibsted solgte Sandrew Metronome i 2013.